## Rješenje o odobrenju prospekta o izdavanju dionica javnom ponudom Centar banci d.d. iz Zagreba

### NN 141/2005 (30.11.2005.), Rješenje o odobrenju prospekta o izdavanju dionica javnom ponudom Centar banci d.d. iz Zagreba

# KOMISIJA ZA VRIJEDNOSNE PAPIRE REPUBLIKE HRVATSKE

**2677**

Sukladno odredbama članka 12. stavak I. točka 5.
i članka 22. stavka 4. Zakona o tržištu vrijednosnih papira, Komisija za
vrijednosne papire Republike Hrvatske (u daljnjem tekstu: Komisija), temeljem
zahtjeva trgovačkog društva CENTAR BANKA d.d. Zagreb, Jurišićeva
3, za odobrenje prospekta o izdavanju redovnih i povlaštenih dionica javnom
ponudom, na sjednici održanoj dana 23. studenoga 2005. godine, donijela je
slijedeće

## RJEŠENJE

### O ODOBRENJU PROSPEKTA O IZDAVANJU DIONICA JAVNOM PONUDOM

1. Trgovačkom društvu CENTAR BANKA d.d. Zagreb, Jurišićeva 3, odobrava se prospekt o izdavanju do najviše
125.000 novih dionica koje glase na ime, od čega 62.500 redovnih dionica na ime
i 62.500 povlaštenih dionica na ime bez prava glasa, javnom ponudom, ukupne
vrijednosti od najviše 50.000.000,00 kuna, pojedinačne nominalne vrijednosti
400,00 kuna po dionici.

2. Ovo rješenje objavit će se u »Narodnim
novinama«.

```
Obrazloženje
```

```

```

Trgovačko društvo CENTAR BANKA d.d. Zagreb, Jurišićeva 3, podnijelo je dana 28. listopada 2005. godine
zahtjev za odobrenje prospekta o izdavanju redovnih i povlaštenih dionica
javnom ponudom, a dana 21. studenoga 2005. godine, dopunu toga zahtjeva,
sukladno odredbama Zakona o tržištu vrijednosnih papira (»Narodne novine« br. 84/02, u daljnjem tekstu: Zakon) i Pravilnika o
sadržaju zahtjeva i prilozima za odobrenje prospekta i skraćenom prospektu
(»Narodne novine«, broj 118/03, u daljnjem tekstu: Pravilnik). Zahtjevu je
priložilo potrebnu dokumentaciju.

U provedenom postupku utvrđeno je da je
Izvanredna Glavna Skupština društva CENTAR BANKA d.d. Zagreb, Jurišićeva 3, dana 21. listopada 2005. godine, donijela
Odluku o povećanju temeljnog kapitala Banke ulozima u novcu i izdavanju
redovnih i povlaštenih dionica javnom ponudom.

Sukladno navedenoj Odluci Izvanredne skupštine
društva CENTAR BANKA d.d. Zagreb, Jurišićeva 3,
temeljni kapital društva povećat će se za iznos od najviše 50.000.000,00 kuna,
a najmanje 37.500.000,00 kuna, izdavanjem najviše 125.000 novih dionica koje
glase na ime, od čega 62.500 redovnih dionica na ime i 62.500 povlaštenih
dionica na ime bez prava glasa, javnom ponudom, uplatom u novcu, u cijelosti na
način kako je to predviđeno odredbama Zakona, Odlukom Izvanredne skupštine od
21. listopada 2005. godine i odobrenim prospektom.

Nadalje je utvrđeno da vrijeme upisa i uplate
dionica predmetnog izdanja traje ukupno 40 dana od dana objave prospekta i to
tako da:

– postojeći dioničari mogu ostvariti svoje pravo
prvenstva pri upisu novih redovnih i povlaštenih dionica u roku od 15 dana od
dana objave prospekta sukladno dobivenom odobrenju Komisije,

– rok za upis dionica ostalih ulagatelja je 15 dana nakon isteka roka za ostvarenje prava
prvenstva postojećih dioničara Banke,

– rok za uplatu novih dionica je 10 dana nakon
proteka roka za upis dionica.

Nove dionice uplaćuju se u cijelosti u novcu, i
to na način da se nove redovne dionice izdaju za veći iznos od nominalnog
iznosa, i to za 450,00 kuna po jednoj redovnoj dionici, i to je iznos ispod
kojeg se redovne dionice neće izdavati, dok se povlaštene dionice izdaju za
iznos od 400,00 kuna za jednu dionicu, odnosno prema njihovoj nominalnoj
vrijednosti.

Postojećim dioničarima Banke, upisanim u depozitorij Središnje depozitarne agencije d.d. Zagreb na
dan donošenja odluke o povećanju temeljnog kapitala, daje se pravo prvenstva
pri upisu novih redovnih i povlaštenih dionica razmjerno njihovom udjelu u
dosadašnjem temeljnom kapitalu Banke.

Predmetno izdanje dionica smatrat će se
uspješnim ukoliko u navedenom roku bude upisano i uplaćeno 75% ukupnog izdanja
dionica.

Sukladno odredbi članka 24. stavak I. Zakona,
trgovačko društvo CENTAR BANKA d.d. Zagreb, Jurišićeva
3, obvezno je u roku od 30 dana od dostave ovoga rješenja, objaviti odobreni
prospekt, na način kako je to određeno istom odredbom Zakona.

U provedenom postupku utvrđeno je da je
trgovačko društvo CENTAR BANKA d.d. Zagreb, Jurišićeva
3, uplatilo naknadu i administrativnu pristojbu, sukladno Pravilniku o vrsti i
visini administrativnih pristojbi i naknada (»Narodne novine« br. 115/02, 43/03).

Ocjenjujući utvrđeno činjenično stanje, Komisija
utvrđuje da su zahtjevu za odobrenje prospekta o izdavanju redovnih i
povlaštenih dionica društva CENTAR BANKA d.d. Zagreb, Jurišićeva
3, javnom ponudom, od dana 28. listopada 2005. godine, priloženi svi prilozi
propisani Zakonom i Pravilnikom te da podneseni prospekt sadrži sve podatke u
skladu s odredbom članka 21. Zakona.

Stoga su ispunjeni uvjeti za odobrenje
podnesenog prospekta te je, sukladno odredbi članka 22. stavka 4. Zakona,
riješeno kao u izreci.

Temeljem odredbe članka 8. stavka 4. Zakona, ovo
Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog rješenja.

Klasa: UP/I-450-08/05-02/170

Urbroj: 567-01/05-6

Zagreb, 23. studenoga 2005.

Predsjednik Komisije

**Miljenko** **Fičor**, v. r.

Rješenje, NN 141/2005-2677